Herðubreið var á dagskrá Fjallafélagsins þann 19. júlí síðastliðinn . Fararstjórar lágu yfir veðurspám í aðdragandanum og var sú ákvörðun tekin að fresta um einn dag þar sem spáin gaf fyrirheit um betra skyggni á sunnudeginum en fjallið er vissulega þekkt fyrir að draga til sín ský ; ekki ósvipað eins og Hekla frænka fyrir sunnan . Hluti hópsins gisti í Herðubreiðarlindum en aðrir komu akandi um morguninn frá Mývatni . 42 manna hópur lagði af stað bjartsýnn af stað á fjallið en þykk skýjahula lá yfir þennan morguninn . Fararstjórar höfðu heyrt frá göngumönnum sem nýlega fóru á toppinn að töluverður snjór væri á leiðinni . Það stóð heima . Ekki var um að annað að ræða en að setja allann hópinn í öryggisbúnaðinn : belti , lína , broddar , ísaxir og hjálmar . Stóra verkefnið snérist um að hækka sig um 250 metra á brattri snjófönninni uns komið væri upp á brúnina þar sem brattinn minnkar snarlega . Hér ber að geta þess að ein mesta hættan við blessaða drottninguna er grjóthrun og er fyllsta ástæða til þess að vara sérstaklega við þessu . Grjót getur komið æðandi niður fjallið án nokkurs fyrirvara þegar göngufólk á síðst von á ! Hópurinn var að mestu leyti laus við grjóthrun þennan dag enda snjór undir fæti þar sem brattast er . Allt gekk vel þennan daginn og 42 manna hópurinn toppaði með glæsibrag ! Þeir sem til þekkja segja að þetta sé einn allra stærsti hópur sem hefur gengið á fjallið fyrr og síðar ! Skyggnið lét á sér standa því miður þennan dag en allir komu brosandi heilu og höldnu niður eftir ævintýralega göngu á þetta magnaða fjall og voru einhverjar þá og þegar ákveðnir í að koma aftur ! Í Herðubreiðarlindum bauð Fjallafélagið upp á rjúkandi kjötsúpu sem var kærkomin eftir þessa ævintýarlegu göngu .